[pic] | COMISIA COMUNITĂȚILOR EUROPENE |

Bruxelles, 8.7.2008

COM(2008) 455 final

2007/0013 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) al doilea paragraf din Tratatul CE privind

poziția comună a Consiliului cu privire la adoptarea unei directive a Parlamentului European și a Consiliului privind taxele de aeroport

2007/0013 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) al doilea paragraf din Tratatul CE privind

poziția comună a Consiliului cu privire la adoptarea unei directive privind taxele de aeroport

1. CONTEXT

Data transmiterii propunerii către Parlamentul European și către Consiliu: [document COM(2006) 820 final – 2007/0013COD]: | 29 ianuarie 2007 |

Data avizului Comitetului Economic și Social European: | 26 septembrie 2007 |

Data avizului Parlamentului European (prima lectură): | 15 ianuarie 2008 |

Data adoptării acordului politic: | 7 aprilie 2008 |

Data adoptării poziției comune: | 23 iunie 2008 |

2. SCOPUL PROPUNERII COMISIEI

Scopul propunerii adoptate de Comisie la 24 ianuarie 2007 este de a facilita discuțiile privind taxele de aeroport între aeroporturi și companiile aeriene. Propunerea definește câteva reguli de bază referitoare la procedurile pentru perceperea de taxe. Aceste reguli se bazează pe principii general acceptate deja aprobate de statele membre în cadrul consiliului Organizației Aviației Civile Internaționale. Primul principiu are scopul de a asigura organizarea de consultări periodice între aeroporturi și companiile aeriene în ceea ce privește taxele, în cadrul cărora ambele părți își pot explica și dezvolta punctele de vedere. Obiectivul este de a asigura faptul că aeroporturile au consultat și au informat companiile aeriene înainte de a lua o decizie privind taxele de aeroport. Cel de-al doilea principiu se referă la transparența elementelor care constituie baza taxelor de aeroport. Aceste informații vor fi examinate în cadrul unor consultări periodice. Cel de-al treilea principiu este interzicerea discriminării între companiile aeriene.

Propunerea sugerează, de asemenea, crearea unei autorități independente de reglementare în fiecare stat membru. Această autoritate va supraveghea perceperea taxelor și va asigura respectarea dispozițiilor relevante ale directivei. Autoritatea va acționa, în consecință, pe baza reclamațiilor părților în ceea ce privește taxele de aeroport.

3. OBSERVAȚII CU PRIVIRE LA POZIȚIA COMUNĂ

Poziția comună adoptată de Consiliu la 23 iunie 2008 se bazează în principal pe abordarea generală convenită de Consiliu la 30 noiembrie 2007. Aceasta reflectă, de asemenea, un număr semnificativ de modificări propuse de Parlamentul European, privind în special domeniul de aplicare al propunerii, rețeaua de aeroporturi, adaptarea taxelor și funcționarea autorității.

Anumite modificări îmbunătățesc și clarifică propunerea; cu toate acestea, poziția comună conține câteva modificări semnificative în raport cu propunerea inițială:

- la articolul 1, în ceea ce privește domeniul de aplicare al directivei, Consiliul propune ca directiva să se aplice celui mai mare aeroport din fiecare stat membru și tuturor aeroporturilor al căror trafic anual depășește cifra de cinci milioane de pasageri. Comisia propusese ca directiva să se aplice tuturor aeroporturilor al căror trafic anual depășește cifra de 1 milion de pasageri sau de 25 000 de tone de marfă. Comisia consideră, în continuare, că domeniul de aplicare propus inițial ar constitui o bază mai adecvată pentru realizarea obiectivelor directivei și ar corespunde mai bine celorlalte instrumente comunitare privind aspecte similare;

- toate dispozițiile în materie de taxe de securitate au fost eliminate. Consiliul consideră că aceste dispoziții ar putea să nu fie necesare în urma adoptării Regulamentului (CE) nr. 300/2008 privind norme comune în domeniul securității aviației civile. Până la 31 decembrie 2008, Comisia va examina mai aprofundat problema taxelor de securitate, în cadrul unui raport complet privind finanțarea securității aviației. Acest raport va fi însoțit, dacă este cazul, de o propunere legislativă. Prin urmare, Comisia poate accepta poziția Consiliului în ceea ce privește eliminarea dispozițiilor privind taxele de securitate prevăzute în propunerea inițială privind taxele de aeroport;

- la articolul 3, dispoziția referitoare la nediscriminare este modificată pentru a permite adaptarea taxelor în funcție de interesul general și public, de exemplu din motive ecologice. În principiu, Comisia poate accepta această modificare, cu condiția ca această adaptare să se bazeze pe criterii relevante, obiective și transparente;

- a fost adăugat un articol referitor la grupurile de aeroporturi, care autorizează statele membre să instaureze un sistem comun de taxe pentru aeroporturile organizate într-o rețea sau să aplice aceleași taxe pentru aeroporturile care deservesc același oraș. Acest articol ar putea face obiectul unei analize mai aprofundate în cadrul celei de-a doua lecturi a textului, în special pentru a se evita ca aplicarea sa să determine abuzuri discriminatorii;

- la articolul 4 alineatul (5) a fost introdusă o dispoziție cu scopul de a evita duplicarea inutilă a procedurilor de recurs. Comisia ar fi preferat o definiție mai clară a condițiilor de aplicare a acestui alineat (5), în temeiul cărora un stat membru poate decide să nu aplice alte alineate anumite ale articolului respectiv, autoritatea devenind astfel inoperantă. Pentru acest lucru ar trebui introdusă o definiție a noțiunii de „supraveghere economică”;

- la articolul 10, procedurile autorității sunt mai detaliate și au fost îmbunătățite. Acest lucru va facilita transpunerea directivei în legislația națională și va asigura o mai bună coerență între statele membre;

- la articolul 12, perioada de timp pentru transpunerea directivei în legislația națională a fost extinsă de la 18 la 36 de luni. Comisia consideră această extindere ca fiind totuși prea lungă.

4. CONCLUZIE

Consiliul a adoptat poziția sa comună prin majoritate calificată; cu toate acestea, Luxemburgul a argumentat că domeniul de aplicare modificat al directivei creează discriminări între aeroporturile cu trafic comparabil situate în state membre diferite. Comisia consideră că poziția comună reflectă obiectivele principale ale propunerii sale pentru acele aeroporturi care intră în domeniul de aplicare al acesteia; cu toate acestea, reducerea semnificativă a domeniului de aplicare va avea ca efect, de asemenea, faptul că aceste obiective nu vor fi îndeplinite în cazul mai multor aeroporturi din Uniunea Europeană.

Comisia consideră că singurul mod de a permite continuarea procedurii este de a nu se opune acesteia.

5. DECLARAȚII ALE COMISIEI

Comisia a făcut următoarea declarație în cadrul reuniunii Consiliului din 30 noiembrie 2007:

Comisia va analiza dacă, ca rezultat al punerii în aplicare a directivei [propuse], aeroporturile menționate la articolul 1 alineatul (2) sunt dezavantajate în mod nejustificat față de alte aeroporturi cu date de trafic comparabile din alte state membre și cu care se află în concurență. Dacă este cazul, Comisia va lua inițiativele corespunzătoare pentru a restabili condiții de concurență echitabile, inclusiv, dacă este necesar, prin propuneri de revizuire a pragurilor prevăzute de directivă.